Document ID: 32006R0179

ΚΑΝΟΝΙΣΜΌΣ (ΕΚ) αριθ. 179/2006 ΤΗΣ ΕΠΙΤΡΟΠΉΣ
της 1ης Φεβρουαρίου 2006
σχετικά με την εισαγωγή συστήματος πιστοποιητικών εισαγωγής για τα μήλα που εισάγονται από τρίτες χώρες
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών (1), και ιδίως το άρθρο 31 παράγραφος 2,
Εκτιμώντας τα ακόλουθα:
(1)
Οι παραγωγοί μήλων στην Κοινότητα βρέθηκαν προσφάτως σε δύσκολη θέση λόγω, μεταξύ άλλων, της σημαντικής αύξησης εισαγωγών μήλων από ορισμένες τρίτες χώρες του νοτίου ημισφαιρίου.
(2)
Ως εκ τούτου, πρέπει να βελτιωθεί η παρακολούθηση της εισαγωγής μήλων. Το κατάλληλο μέσο για την επίτευξη του στόχου αυτού είναι ένας μηχανισμός που βασίζεται στην έκδοση πιστοποιητικών εισαγωγής υπό τον όρο σύστασης εγγύησης και εξασφαλίζει ότι διενεργήθηκαν πράγματι οι πράξεις για τις οποίες εκδόθηκε το πιστοποιητικό εισαγωγής.
(3)
Πρέπει να εφαρμόζονται οι διατάξεις των κανονισμών (ΕΚ) αριθ. 1291/2000 της Επιτροπής, της 9ης Ιουνίου 2000, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (2) και (ΕΟΚ) αριθ. 2220/85 της Επιτροπής, της 22ας Ιουλίου 1985, για τον καθορισμό των κοινών λεπτομερειών εφαρμογής του καθεστώτος εγγυήσεων για τα γεωργικά προϊόντα (3).
(4)
Η επιτροπή διαχείρισης νωπών οπωροκηπευτικών δεν εξέδωσε γνώμη εντός της προθεσμίας που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η θέση σε ελεύθερη κυκλοφορία των μήλων του κωδικού ΣΟ 0808 10 80 υπόκειται στην υποβολή πιστοποιητικού εισαγωγής.
2. Ο κανονισμός (ΕΚ) αριθ. 1291/2000 εφαρμόζεται στα πιστοποιητικά εισαγωγής που εκδίδονται δυνάμει του παρόντος κανονισμού.
Άρθρο 2
1. Οι εισαγωγείς μπορούν να υποβάλλουν αιτήσεις πιστοποιητικών εισαγωγής στις αρμόδιες αρχές οποιουδήποτε κράτους μέλους.
Οι εισαγωγείς αναφέρουν τη χώρα καταγωγής στη θέση 8 της αίτησης πιστοποιητικού και σημειώνουν με ένα σταυρό τη λέξη «ναι».
2. Κατά την υποβολή της αίτησης, οι εισαγωγείς πρέπει να προβούν σε σύσταση εγγύησης σύμφωνα με τον τίτλο ΙΙΙ του κανονισμού (ΕΟΚ) αριθ. 2220/85 που διασφαλίζει την τήρηση της δέσμευσης εισαγωγής κατά τη διάρκεια ισχύος του πιστοποιητικού εισαγωγής. Η εγγύηση ανέρχεται σε 15 ευρώ ανά τόνο.
Εκτός περιπτώσεων ανωτέρας βίας, η εγγύηση καταπίπτει εν όλω ή εν μέρει, εάν η εισαγωγή δεν πραγματοποιηθεί ή πραγματοποιηθεί μόνο εν μέρει κατά τη διάρκεια ισχύος του πιστοποιητικού εισαγωγής.
Άρθρο 3
1. Τα πιστοποιητικά εισαγωγής εκδίδονται αμελλητί για κάθε αιτούντα, ανεξαρτήτως του τόπου εγκατάστασης στην Κοινότητα.
Η χώρα προέλευσης αναγράφεται στη θέση 8 του πιστοποιητικού εισαγωγής και η λέξη «ναι» σημειώνεται με ένα σταυρό.
2. Τα πιστοποιητικά εισαγωγής ισχύουν για τρεις μήνες.
Τα πιστοποιητικά εισαγωγής ισχύουν μόνο για εισαγωγές προέλευσης της αναφερόμενης χώρας.
Άρθρο 4
Τα κράτη μέλη κοινοποιούν στην Επιτροπή, το αργότερο στις 12.00 (ώρα Βρυξελλών) την Τετάρτη κάθε εβδομάδας τις ποσότητες μήλων για τις οποίες εκδόθηκαν πιστοποιητικά εισαγωγής κατά την προηγούμενη εβδομάδα, κατανεμημένες ανά τρίτη χώρα προέλευσης.
Οι ποσότητες αυτές κοινοποιούνται στην Επιτροπή μέσω του ηλεκτρονικού συστήματος που αναφέρεται από την Επιτροπή.
Άρθρο 5
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Φεβρουαρίου 2006.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 1 Φεβρουαρίου 2006.

Labels: 3
17
5